recursal/SuperWikiNEXT-32B huggingface dataset:
Vlootadmiraal Louis Francis Albert Victor Nicholas Mountbatten, **1ste graaf Mountbatten van Birma** (gebore as **prins Louis van Battenberg**; 25 Junie 1900 – 27 Augustus 1979), informeel bekend as **lord Mountbatten**, was ’n Britse staatsman en vlootoffisier, ’n oom van prins Philip, Hertog van Edinburg, en agterkleinneef van Elizabeth II. Hy was die laaste onderkoning van Indië (1947) en die eerste goewerneur-generaal van die Unie van Indië, waaruit die moderne Republiek Indië in 1950 sou ontstaan.

Hoogtepunte uit sy lewe
-----------------------

Lord en lady Mountbatten by Mahatma Gandhi.
Tydens die Tweede Wêreldoorlog, in Augustus 1943, het Winston Churchill Mountbatten aangestel as bevelvoerder van die Suidoos-Asiatiese Kommandement (SEAC) met die rang admiraal. In dié tyd het sy kommandement toesig gehou oor die herowering van Birma van Japan. Op 27 Augustus 1946 het hy die titel burggraaf Mountbatten van Birma gekry en op 28 Oktober 1947 die titel graaf Mountbatten van Birma.

Op 20 Februarie 1974 is hy aangestel as onderkoning (*viceroy*) van Indië om toesig te hou oor die oorgang van Brits-Indië na onafhanklikheid nie later as 1948 nie. Indië en Pakistan het die nag van 14-15 Augustus 1947 onafhanklik geword en Mountbatten het vir nog 10 maande in Nieu-Delhi gebly as Indië se eerste goewerneur-generaal tot in Junie 1948.

Van 1954 tot 1959 was hy *First Sea Lord*, ’n pos wat 40 jaar vroeër deur sy pa beklee is. Daarna was hy hoof van die verdedigingstaf tot in 1965 – dit maak hom die langs dienende professionele hoof nog van die Britse weermag.

In 1979 is Mountbatten, sy kleinseun Nicholas en twee ander mense deur die Ierse Republikeinse Leër (IRL) vermoor met ’n bom wat hulle in Mullaghmore, Ierland, in sy vissersboot geplant het.
Die **Natal Society Library** in Pietermaritzburg is op drie biblioteke na die oudste in die land. Hierdie biblioteek beskik oor unieke Africana (en veral Nataliana). Sedert 1916 is dit ‘n pligleweringsbiblioteek.

Geskiedenis
-----------

Die biblioteek het sy oorsprong in die Natal Book Society wat in Februarie 1846 begin het. Dit lei tot die stigting op 9 Mei 1851 tot ’n kultuur- en natuurwetenskaplike vereniging bekend as die Natal and East African Society. Maar die klem in die vereniging het eerder gelê op navorsing as op lees vir ontspanning. In 1888 publiseer die bibilioteek die *Annals of Natal, 1487-1843* deur John Bird en sedert 1971 die tydskrif *Natalia*. Van 1865 tot 1900 was Alexander Neale die bibliotekaris.

Teenswoordig
------------

In April 2004 het die eienaarskap van die biblioteek van die Natal Society oorgegaan na die Msunduzi-munisipalitiet en staan dit bekend as die Msunduzi Munisipale Biblioteekdiens. Die hooftak van die diens heet sedert 2007 die Bessie Head-biblioteek.

Bibliografie
------------

* Judd,U.E.M.: Natal’s Oldest Cultural Society. In: Lantern. Tydskrif vir Kennis en Kultuur. Jaargang 23, nr. 3, Maart 1974.
* Leverton, B.J.: The Natal Society. In: Lantern. Tydskrif vir Kennis en Kultuur. Jaargang 15, nr. 4, Junie 1966.
**Robert Selden Duvall** (gebore op 5 Januarie 1931) is ’n Amerikaanse akteur en regisseur. Hy is vir sewe Oscars benoem (waarvan hy die een vir sy spel in *Tender Mercies* gewen het), sewe Golden Globes (waarvan hy vier gewen het) en verskeie Baftas, Screen Actors Guild Awards en Emmys (waarvan hy een elk gewen het). Hy het ook in 2005 die Amerikaanse Medalje vir die Kunste ontvang.

Duvall het in van die hoogs aangeskrewe en gewildste rolprente en televisiereekse van alle tye gespeel, insluitende *To Kill a Mockingbird* (1962), *The Twilight Zone* (1963), *The Outer Limits* (1964), *Bullitt* (1968), *True Grit* (1969), *MASH* (1970), *THX 1138* (1971), *Joe Kidd* (1972), *The Godfather* (1972), *The Godfather Part II* (1974), *The Conversation* (1974), *Network* (1976), *Apocalypse Now* (1979), *The Handmaid's Tale* (1990) en *Falling Down* (1993).

Loopbaan
--------

Hy het in die laat 1950's op die verhoog begin verskyn en in die vroeë 1960's oorgeslaan na televisie en rolprente; hy was Boo Radley in *To Kill a Mockingbird* (1962) en in *Captain Newman, M.D.* (1963). Hy het van sy bekendste rolle in die 1970's gekry: majoor Frank Burns in die trefferkomedie *MASH* (1970), die hoofrol in *THX 1138* (1971) en Jackson Fentry in *Tomorrow* (1972). Dit is opgevolg deur ’n reeks rolle in hoog aangeskrewe en kommersieel suksesvolle prente.

Van die 1980's af het Duvall beide TV- en rolprentrolle vertolk, soos in *Tender Mercies* (1983), *The Natural* (1984), *Colors* (1988), *Lonesome Dove* (1989), *Stalin* (1992), *The Man Who Captured Eichmann* (1996), *A Family Thing* (1996), *The Apostle* (1997), *A Civil Action* (1998), *Gods and Generals* (2003), *Secondhand Lions* (2003), *Broken Trail* (2006), *Get Low* (2010) en *The Judge* (2014).
**Louis Maqhubela** (gebore 1939) is 'n Suid-Afrikaanse skilder wat in Durban gebore is. Hy het sy skoolopleiding aan die Orlando High School ontvang en het daarna 'n tyd lank aan die Polly Street Kunssentrum onder Cecil Skotnes, en later ook onder Guiseppe Cattaneo gestudeer. In 1966 het hy die eerste prys in die Artists of Fame and Promise Exhibition verower.

Hy het sowel in Suid-Afrika as in die buiteland uitgestal en het die Cambridge Shirt-toekenning op die Art South Africa Today-uitstalling ontvang. Hy het sedert die sewentigerjare in Ibiza, Spanje gewoon. In 1975 het hy aan 'n tentoonstelling van die Londense tak van die Johannesburgse Galery 21 deelgeneem.

Sedert sy eerste eenmanstentoonstelling in 1967 het Maqhubela se werk ontwikkel van 'n amateuragtige, naïewe benadering tot ’n professionele vaardigheid. Sy werk is abstrak en simbolies met 'n unieke poëtiese krag. Sy besondere gevoel vir kleur is 'n voortreflike kenmerk van Maqhubela se kuns.

Werke
-----

* Zebra (1962)
* Untitled
* Composition
* Pondo Forms (1996)
* Trellis (1997)
* Inyoka II (2002)

Bronnelys
---------

* *Wêreldspektrum*, 1982, ISBN 0-908409-59-1, volume 18, bl. 41
Sir Walter Hely-Hutchinson het die hoeksteen van dié eksamenlokaal en kantoor van die universiteit in Koningin Victoriastraat, Kaapstad, op 24 Februarie 1906 gelê. Dit was later die Kaapse Argief se tuiste en huisves tans (2021) 'n uitbreiding van die Suid-Afrikaanse Openbare Biblioteek.
Sir Thomas Muir was van 1897 tot 1901 vise-kanselier van die universiteit.
Die **Universiteit van die Kaap die Goeie Hoop** was Suid-Afrika se eerste universiteit en is geskep ná die aanvaarding van Wet No. 16 van 1873 deur die regering van eerste minister John Molteno. 

Die instelling was geskoei op die Universiteit van Londen en het nie lesings aangebied nie, maar slegs studente geëksamineer. Dit was met sy stigting die enigste onderwysinstelling wat grade in Suid-Afrika kon toeken nadat studente onderrig ontvang het aan die konstituerende kolleges, soos die Gill-kollege, St. Andrew-kollege (voorloper van die Rhodes-universiteit), Hugenote-kollege en Suid-Afrikaanse Kollege. 

In 1916 het die universiteit die Universiteit van Suid-Afrika geword, maar die eksaminerende funksie bestaan wel nog in die departement van musiek, wat al meer as 100 jaar lank musiekstudente eksamineer.

Bronne
------

* (en)  Die geskiedenis van Unisa. URL besoek op 18 Mei 2016.

|  |  |
| --- | --- |
| Normdata Edit this at Wikidata | 
* GND: 5031708-8
* VIAF: 137918071
* WorldCat Identities: viaf-137918071

 |
Eggenotes van dr. H.F. Verwoerd se kabinet nadat veranderinge in Oktober 1958 aangebring is. Mev. Mabel Jansen, as die eggenote van die goewerneur-generaal, sit voor in die middel. Links van haar is mev. Betsie Verwoerd. Staande is van links die eggenotes van ministers Albert Hertzog, W.A. Maree, Jan de Klerk (Corrie), P.K. le Roux en M.D.C. De Wet Nel.
Corrie de Klerk.
Kabinetsvroue van Suid-Afrika, 1967. Corrie de Klerk sit derde van links.
Corrie de Klerk se grafsteen in die Sterkfontein-begraafplaas, Krugersdorp.
**Corrie de Klerk** (gebore Hendrina Cornelia Coetzer, Reddersburg, Oranje-Vrystaat, 3 Junie 1904 – Pretoria, 18 Augustus 2001) was die eggenote van minister Jan de Klerk en die moeder van die Gereformeerde predikant, professor en koerantredakteur dr. Willem de Klerk en die laaste staatspresident van die ou Suid-Afrika, FW de Klerk.

Corrie Coetzer is op Reddersburg gebore as een van vyf kinders uit Frederik Willem Coetzer (Bloemfontein, 21 September 1860 – Reddersburg, 11 Augustus 1938), provinsiale raadslid vir Edenburg, se tweede huwelik, met Anna Cecilia Fouché (omstreeks 1883 – 11 Januarie 1931). F.W. Coetzer het altesaam vyf kinders uit sy drie huwelike gehad. Die latere staatspresident is na hom genoem, terwyl Corrie se ander seun Willem Johannes genoem is na haar skoonvader, ds. W.J. de Klerk, wat nes sy F.W. Coetzer, Jan, Willem (Wimpie) en FW de Klerk in die politiek belanggestel het. Haar skoonsuster Susan Strijdom was met Suid-Afrika se vyfde premier, adv. Hans Strijdom, getroud en dit was hy wat Corrie se man in 1958 as senator en later as minister in sy kabinet aangestel het.

Corrie het haar opleiding in huishoudkunde, kuns, huis- en tuinversiering op Reddersburg en Bethlehem ontvang. Voor haar huwelik het sy die Unie deurreis. Op 11 April 1927 is sy met Jan de Klerk getroud waarna die opvoeding van haar twee seuns en die aktiewe medewerking met haar eggenoot in die uitvoering van sy pligte haar lewe gevul het. Gedurende hulle verblyf in Johannesburg, Germiston en Krugersdorp het sy 'n lewende belangstelling in die sustersaksie van haar kerk openbaar en was jare lank komiteelid in die gemeente van Germiston. Sy het 'n wye belangstelling gehad en was veral 'n kenner van tuinuitleg en modeontwerp waarin sy wyd belese was. Hulle tuiste was 'n sierlike plaas in die omgewing van Krugersdorp waar sy haar belangstelling in tuinversiering kon toepas, maar ook by die ministerswoning in Pretoria (Bryntirion 19) en by soveel van hul vriende moontlik.

Haar eie sibbes was: Jacob Erasmus; Emily Hobhouse Hoppe; Paul Fouché en Vivia Perpetua. Haar halfbroers en –susters was: Susanna Maria Margaretha; Jacob Erasmus; Arnoldus Jacobus; Frederik Willem en Elizabeth Catharina Jacoba Johanna van der Linde.

Bronne
------

* (af)  Die Gereformeerde Vroueblad. 1959. *Gedenkboek: Die Gereformeerde vrou 1859-1959*. Potchefstroom: Potchefstroom Herald.
* (en)  Genealogiese besonderhede op geni.com. URL besoek op 25 Augustus 2016.
* (af)  (en)  Kruger, dr. D.F. 1963. *Wie is wie in Suid-Afrika*. Johannesburg: Vitae Uitgewers.
Studente aan die Universiteit van Zambië
Die **Universiteit van Zambië** (Engels: *University of Zambia*) is Zambië se oudste openbare universiteit en, saam met die Koperstreek-universiteit (Kitwe) en Mulungushi-universiteit (Kabwe) een van net drie universiteite onder staatsbeheer. Die land beskik ook oor vyf privaat universiteite met 'n sesde, Katolieke wat in die vooruitsig gestel word.

Geskiedenis
-----------

Reeds vroeg in die jare vyftig het die stigting van 'n universiteit in die destydse Noord-Rhodesië ter sprake gekom, maar ná die Sentraal-Afrikaanse Federasie in 1953 tot stand gekom het, is die idee laat vaar ten gunste van 'n veelrassige universiteit in Salisbury. Eers tien jaar later, toe die federasie ontbind en 'n meerderheidsregering aan die bewind gekom het, het die voorstel ernstige aandag gekry.

Die regering het sir John Lockwood, voormalige vise-kanselier van die Universiteit van Londen, aangestel as voorsitter van 'n kommissie wat die idee moes ondersoek. In sy voorlegging in November 1963 beveel die kommissie eenparig aan dat 'n universiteit in Lusaka wenslik is. Vier maande later is 'n voorlopige raad vir die te stigte universiteit aangewys wat moes toesien dat dit tot stand gebring word. In Julie 1964 het die regering die navorsingsinstituut Rhodes-Livingstone, wat sedert 1938 waardevolle werk op die gebied van sosiale antropologie gedoen het, onder die raad se beheer gebring. Dertien maande later is die Oppenheimer College of Social Service ook ingelyf, toe groot uitbreidings aan die kollege se kampus in John Mbita Road, Ridgeway, Lusaka, reeds onder weg was.

In Oktober 1965 onderteken president Kenneth Kaunda Wet No. 66 van 1965 en toe dit op 12 November 1965 in werking tree, kom die Universiteit van Zambië amptelik tot stand. Die eerste studente is op 17 Maart 1966 geregistreer, toe die eerste klasse op die Ridgeway-kampus begin het. Kaunda is op 12 Julie 1966 ingehuldig as eerste kanselier en die volgende dag lê hy die hoeksteen gelê vir die kampus in die Great East Road.

Die universiteit het met drie fakulteite begin: opvoeding, lettere en sosiale wetenskappe, en natuurwetenskappe. Mettertyd het agt gevolg: regte, ingenieurswese, geneeskunde, landbouwetenskap, mynbou, sake-en-nywerheidstudies, (in Ndola), omgewingstudie, (in Ndola) en veeartsenykunde. Die universiteit het met 312 studente begin en daar is verwag dat die getal studente op sowat 8 000 sou afplat. Toe die Lusaka-kampus uit sy nate bars, is in 1975 besluit Unza sou federaal ontwikkel met die eerste fakulteit wat in 1978 in Ndola open. 'n Afdeling op Solwezi is ook in die vooruitsig gestel. Die nuwe samestellende instelling van Unza is gehuisves op die kampus van die Zambia Institute of Technology in Kitwe, die ander groot stad in die Koperstreek. Die verwagting was dat die instelling nie lank daar sou bly nie en uiteindelik na Ndola, daardie provinsie se hoofstad, sou verskuif.

Die regering het egter op 1 Desember 1987 'n wet uitgevaardig wat die instelling op Ndola omskep het in die Koperstreek-universiteit (Copperbelt University) wat sedertdien onafhanklik is en in sy geheel in Kitwe gesetel is.
'n Wielploeg getrek deur 'n dubbelspan
'n Ploegvoor
Die **ploeg** is 'n landbouwerktuig wat in die akkerbou gebruik word om die grond waarin 'n gewas gesaai of geplant word om te keer, te verbrokkel en voor te berei.

Die ploeg is 'n verdere ontwikkeling van die skoffel en die haakploeg, en is oorspronklik deur mense of lasdiere soos osse en perde getrek. Die haakploeg skeur deur die grond en maak slegs 'n oop gleuf. 'n Volgende ontwikkeling was die montering van 'n rysterplaat onder die ploegboom wat verder voorsien word van twee wiele aan die voorkant. So is die rysterplaatploeg gebore. Dié plaat keer die grond om, sodat die ondergrond bo kom en die oppervlak met onkruid, wortels en reste van 'n vorige oes ondergeploeg word.

Die basiese onderdele van 'n ploeg is: 'n skaar, ploegmes, rysterplaat, stelbeuel en stut. Daar is verskillende soorte ploeë: volgens grondsoort; byvoorbeeld sand, leem of klei, of volgens die bouwerk; een- of meerskarig of wentelend.

Ploeë is noodsaaklik om die grond losser te maak, waardeur hulle die bodemstruktuur en afwatering verbeter en die saai en ontkieming van gewasse vergemaklik. Met 'n ploeg word die oorskot van die reeds geoeste gewas met sy wortels sowel as onkruid ondergeploeg, waardeur dit as bemesting dien.

Sien ook.
---------

* Grondbewerking
Die **Airco DH.2** was 'n Britse enkelsitplek, dubbeldekker vegvliegtuig wat in die tweede jaar van die Eerste Wêreldoorlog diens gedoen het. Die vliegtuig is ontwerp deur Geoffrey de Havilland wat later sy eie vliegtuie vervaardig het. De Havilland het in Junie 1914 diens by Airco aanvaar. Die *DH.2* was Airco se tweede projek, die eerste was die *DH.1*, trouens die *DH.2* was 'n kleiner, enkelsitplekweergawe van die *DH.1*. Die *DH.2* was toegerus met 'n lugverkoelde stermotor in 'n stootformaat; die skroef was agter die kajuit. Die vliegtuig was so ontwerp omrede gesinchroniseerde masjiengeweervuur deur die skroef nog nie bestaan het nie.

Die vliegtuig se bewapening was ietwat ongewoon; dit het bestaan uit 'n Lewis-masjiengeweer wat weerskante van die kajuit gemonteer kon word. Die vlieënier kon in die vlug die masjiengeweer van een kant na die ander kant verskuif, terwyl hy ook nog die vliegtuig moes beheer. Later is die masjiengeweer bo-op die neus gemonteer. Die vlieëniers het die vliegtuig geloof, dit was beweeglik, kon goed klim en het aan die begin van 1916 daarin geslaag om beheer oor die lugruim oor die front te herwin. 

Daar is ongeveer 450 van die *Airco DH.2* gebou, maar teen die einde van 1916 oorskadu deur die nuwe geslag Duitse vliegtuie. Dit is eindelik in Maart 1917 onttrek aan die front nadat 29 Eskader vyf uit ses vliegtuie verloor het teen Duitse Albatros D.III's op 20 Desember 1916.

Tegniese besonderhede
---------------------

Besonderhede van die Airco DH.2 :| Item | Statistiek |
| --- | --- |
| Aantal motors | 1 |
| Tipe motor | Skroef |
| Vervaardiger | Gnome Monosoupape negesilinder stermotor |
| Kraglewering per motor | 100 perdekrag |
| Vlerkspan | 8,61 m |
| Lengte | 7,68 m |
| Hoogte | 2,91 m |
| Vlerkoppervlakte | 23,13 m2 |
| Maksimum opstygmassa | 654 kg |
| Maksimum snelheid | 150 km/h |
| Operasionele hoogte | 4 265 m |
| Uithouvermoë | 2 uur en 45 minute |
| Klimvermoë | 1 830 m in 11 minute |
| Bewapening | Een 7,7 mm Lewis-masjiengeweer |

Sien ook
--------

* Lys van vegvliegtuie

Bron
----

* Crosby, Francis: *THE WORLD ENCYCLOPEDIA OF FIGHTERS & BOMBERS*. 2015. ISBN 978-1-84476-917-9
Po'boys word dikwels met *french fries* (slaptjips) en slaai bedien  
*Oak Alley Restaurant, Vacherie, LA*
'n *Shrimp po' boy* (po' boy met garnale)
*Crawfish po' boy* (kreef-po' boy)  
*Crawfish Shack Seafood, Atlanta, GA*
'n **Po' boy** (ook gespel as *po-boy* of *po boy*, 'n afkorting van *poor boy*) is 'n tradisionele toebroodjie (gewoonlik Franse stokbrood of *baguette* uit New Orleans) in die kookkuns van Louisiana en New Orleans wat in die helfte oopgesny en met gebraaide hoender- of beesvleis of seekos (dikwels garnale, vis, oesters of krappe) gevul word.

Volgens 'n stedelike legende uit New Orleans het die po' boy-toebroodjie sy oorsprong in 'n tremwerker-staking in 1929. Destyds het 'n plaaslike restaurant, *Martin Brothers Restaurant*, belowe om aan die sowat 1 800 stakende trembestuurders en -meganici gratis kos te bedien. 'n Bakker, John Gendusa, is gevra om 'n smullekker toebroodjie te bak wat teen 'n lae prys aan hulle verskaf kon word. Toe die stakende mans hul toebroodjies by die restaurant se agterdeur kom haal het, is die kombuis luidkeels van die bestelling laat weet: *"Here comes another poor boy!"*

Ander bronne vermeld dat *po' boys* al vroeër bekend was; Louis Armstrong het van hierdie soort toebroodjie al 'n dekade vroeër gehou.
Die geologiese term **felsies** verwys na stollingsgesteentes wat silikaatryk is (SiO2 > 63% van die gewig). Wanneer die silikaat inhoud van die stollingsgesteentes laer raak, is die gesteentes mafies, terwyl gesteentes wat 'n baie lae silikaat inhoud het ultra-mafies is. Hierdie gesteentes is gewoonlik ryker aan Si, O, Al,Na en K, terwyl mafiese gesteentes ryker is aan Mg en Fe.

Felsiese gesteentes is gewoonlik ligter van kleur, met 'n soortlike gewig van minder as 3.

Naby foto van Graniet. Die pienkerig mineraal is Veldspaat, die grys-wit mineraal is kwarts, terwyl die donker mineraal waarskynlik Biotiet is.
Voorbeelde van algemene felsiese minerale is Kwarts en Veldspaat, en Graniet is 'n felsiese gesteente.

Felsiese minerale soos Kwarts en Veldspaat kan nie in 'n ultra-mafiese stollingsgesteente voorkom nie, aangesien die SiO2 eers opgebruik sal word om minerale te vorm, voordat dit as laer temperatuur felsiese minerale kan kristalliseer. Dus kan ultramafiese minerale soos Olivien nie in 'n silikaatryke magma vorm nie.
**Air California**, later herdoop na **AirCal**, was 'n Amerikaanse lugredery gestig deur William E. Myers en Bill Perrera, 'n sakevennootskap van Orange County. Dit het begin as 'n intrastaatlugredery, uitsluitlik bedryf binne Kalifornië.

Air California se hoofkwartier was in Newport Beach, Kalifornië. Die lugredery se tuislughawe was Orange County Lughawe, nou bekend as John Wayne Lughawe. 

Geskeduleerde passasiersvlugte het op 16 Januarie 1967 begin. Air California se aanvanklike roete was 'n ononderbroke vlug tussen Orange County Lughawe (SNA) en die San Francisco Internasionale Lughawe (SFO), 'n voorheen onbediende roete. Twee Lockheed L-188 Electra turboskroewe is gebruik vir die vyf daaglikse retoervlugte. 

Die lugdiens is herdoop na AirCal in 1981, en het in 1987 saamgesmelt met **American Airlines**.

Geskiedenis
-----------

Air California 737-200 in 1980
Teen die laat 1970's het Air California se vloot hoofsaaklik uit Boeing 737-200-stralers bestaan. Twee Boeing 737-100's is in 1977-78 bygevoeg. Air California het ook met twee gehuurde Douglas DC-9-10s gevlieg in 1968, terwyl daar vir sy nuwe 737s gewag is. 

Na die aankondiging van die Federale Lugrederydereguleringswet van 1978, het Air California ook na Las Vegas en Reno begin vlieg, sy eerste roetes buite die staat. Vlugte is ook begin na Portland, Oregon en daarna na Seattle en Phoenix, Arizona. Die groeiende lugredery het hierna 'n oorname teiken geword vir die groter, nasionale lugrederye.

AirCal BAe 146-200 by Orange County lughawe in 1986
AirCal is in 1987 verkry deur AMR Corp, die moedermaatskappy van American Airlines. American het voortgegaan om met baie voormalige AirCal Boeing 737s sowel as die BAE 146s te vlieg, wat op daardie tydstip beide nuwe modelle in American Airlines se vloot was.

Vloot voor die samesmelting met American Airlines
-------------------------------------------------

* Boeing 737-100
* Boeing 737-200
* Boeing 737-300
* British Aerospace BAe 146-200
* McDonnell Douglas MD-80
**Rotrude** 775 – 6 Junie 810 was 'n Karolingiese prinses.

Sy was die dogter van Karel die Grote en Hildegard van Savoie (758 – 783).

Sy is veral bekend omdat in 781 keiserin Irene van Bisantium en haar pa ooreengekom het dat sy met Irene se seun sou trou. Sy was toe net 6 jaar oud. Die Griekse eunug Elissaeus is na Karel se hof gestuur om haar op haar toekomstige rol as keiserin voor te bereid. Hierdie toenadering tussen die twee groot ryke het nogtans probleme vir die pous beteken vanweë die Griekse ikonoklasme. Pous Adrianus I het egter in 784 en 785 geprobeer hieroor ooreenstemming te bereik.

In 787 ontmoet Karel Bisantynse gesante in Capua waar hy probeer sy gesag oor die hertogdom Benevento te versterk. Die pous waarsku dat die Bisantyne 'n inval voorbereid om Adelchis op die Beneventynse troon terug te sit. Die Griekse hof wil dat Rotrud na Konstantinopel gestuur word, maar Karel weier en die betrekkings word verbreek. Einhard beweer dat die rede is dat Karel te lief is vir sy dogter en haar nie wil afstaan nie, maar die volgende jaar vind 'n Bisantynse inval plaas, saam met aanvalle van die Beiere en die Avare.

Rotrude het omtrent 794 met graaf Gauzelin van Neustrasië (~775-839) getrou en drie kinders gekry:

1. Lodewyk van Poitou (796 – 867)
2. Graaf Gauzelin van Maine (~800 - ?)
3. Rorican van Arengua (808 - ?)
NASA-satellietfoto van die Rotsgebergte
Kaart wat die eintlike Rotsgebergte vertoon
Die Moraine-meer en die vallei van die tien pieke in die Nasionale park Banff, Kanada
Die **Rotsgebergte** (Engels: *Rocky Mountains*, Frans: *Montagnes Rocheuses*, Spaans: *Montañas Rocosas*) is 'n uitgebreide bergreeks in Noord-Amerika wat van Alaska dwarsdeur Kanada en die Verenigde State tot by Meksiko strek. Dit bestaan eintlik uit 'n aantal ewewydige reekse wat deur komme en plato's van mekaar geskei word. Die bergreeks dien as 'n afbakening van verskillende klimaatgebiede tussen die weste en ooste, maar aangesien dit langs die weskus strek laat dit koue fronte van die arktiese gebiede tot ver in die suide van die vasteland voorkom. Die noorde van die reeks kry gereeld sneeu en is met ysvelde bedek, terwyl die suidelike gedeelte baie droog en woestynagtig is. Die totale lengte van die bergreeks is sowat 5 100 km, en die grootste enkele bergspits is die 4 399 m (14 433 vt) hoë piek Mount Elbert in Colorado, Verenigde State.

Belangrike riviere wat in die Rotsgebergte ontspring sluit in die Coloradorivier, die Missouririvier, die Rio Grande en die Yukonrivier.

Die gebied is yl bevolk, met toerisme in die talle nasionale parke en waterkragsentrales as belangrikste ekonomiese basis. Franse ontdekkers - sogenaamde *voyageurs* - baan hulle weg in die 17de eeu vanuit Montreal tot teenaan die Rotsgebergte: die bergreeks bly egter tot in die 19de eeu 'n groot natuurlike hindernis vir die setlaars wat weswaarts trek.

|  |  |
| --- | --- |
| Normdata Edit this at Wikidata | 
* BNE: XX456909
* GND: 4050243-0
* LCCN: sh85114790
* NARA: 10045934
* NDL: 00629471
* NKC: ge130817
* NLI: 000742135
* NSK: 000432464
* SELIBR: 150385
* VIAF: 248967808
* WorldCat Identities: viaf-248967808

 |
**Woolworths** is 'n Suid-Afrikaanse winkelgroep wat op die Johannesburgse Effektebeurs genoteer is. Die winkelgroep is deur Max Sonnenberg saam met sy seun Richard en Fred Kossuth gestig. Die eerste Woolworthswinkel is in Oktober 1931 in die Ou Royal Hotel in Kaapstad geopen. In 2012 het die groep landwyd 20 000 permanente werknemers in hul 400 winkels gehad.

Omstredenheid
-------------

Woolworths in Somerset Mall
'n Woolworths in Johannesburg
#### Bemarking

Die winkelgroep het in 2010 opslae gemaak nadat hulle besluit het om Christelike tydskrifte van hulle rakke te verwyder. Na die publieke ophef en 'n dreigende boikot het hulle aangedui dat die besluit of dalende verkope gebaseer is. Die vyf tydskrifte is later weer op die rakke geplaas. Hulle weier ook om enige Afrikaans in hulle winkels te gebruik.

#### Rasherrie

In September 2012 het hulle 'n rasherrie ontketen omdat hulle advertensies vir poste wit applikante uitgesluit het. Volgens Solidariteit maak die Wet op Gelyke Indiensneming nie voorsiening vir die uitsluiting van enige ras tydens die aansoekproses nie, en het dan geëis dat dit vir alle rasse oopgestel word. Volgens hul advertensie se herbewoording sou Woolworths "voorkeur gee aan kandidate uit aangewese groepe, in oorleg met ons indiensneming-ekwiteitbenadering".

#### Bevordering van LGBT onder jeug

In Junie 2023 het Woolworths sowel lof as hewige kritiek van ondermeer Christen- en Moslem-groepe ontvang vir bemarking van klerasie met LGBTQIA+-ontwerpe aan jong klante. In reaksie het Woolworths 'n verklaring uitgeryk waarvolgens hulle weier om hulle van die kampanje as 'n integrale bydrae tot Pride-maand te distansieer. Woolworths het hulself verder aangedui as 'n verskaffer van goedere in plaas van 'n morele of maatskaplike kompas. Deur kritici is Woolworths ondermeer verwyt dat hulle 'n "bose generasie in 'n Christenland" sou bevorder, terwyl ander die "Be an Ally"-kampanje en -slagspreuk lof toegeswaai het.

#### Marks and Spencer

Woolworths Suid-Afrika skoei hul handelsmerk openlik op die Britse Marks and Spencer kleinhandelkonsep. Marks and Spencer word tipies binne die Woolworths-organisasie aangewend as 'n riglyn wat modernisering van winkeltemas en -handelsmerke betref, benewens die uitleg van winkels.
Die **Hoër Meisieskool La Rochelle** in die Paarl is een van die oudste meisieskole in die land.

Dit is reeds in 1860 met 40 meisies as seminarium vir jonge dames geopen vir die dogters van die burgers en boere in die Paarlse distrik. In 1872 word prof. Jan de Villiers (Jan Orrelis) hoof van die skool, wat hy die Paarlse Meisieseminarium noem. Hy beklee die pos tot en met sy aftrede in 1890.

Dr. Andrew Murray, 'n groot voorstander van Afrikaans as onderrigmedium, word toe niedoserende hoof. Die skool word snaaks genoeg hernoem tot die Hugenote-Hoërskool, in wese 'n uitbreiding van Murray se Hugenote-kollege op Wellington. 'n Amerikaner, mej. Virginia Lee Pryde, word aangestel om die skool te bestuur en onder haar leierskap styg die leerdertal van 80 tot 240 in 1899.

Die laerskool is later jare in die oorspronklike gebou van die hoërskool gehuisves. Die hoërskool, wat 'n groot terrein in die middel van die dorp in Faurestraat gekry het, se leerdertal in 2009 was 537 en die skoolhoof mev. A. Lochner. Die skool is parallelmedium met ietwat meer Afrikaanse as Engelse leerders. Hoewel die skool se skoolfonds in 2014 teen R17 000 goedkoper as talle ander staatskole was, handhaaf die skool 'n besonder wye vakkeuse met byvoorbeeld twee derde tale, te wete Duits (een van net 32 skole in die Wes-Kaap) en Frans (een van net 42), maar Latyn is onlangs afgeskaf.

Bronne
------

* Schirmer, Peter. *Die beknopte geïllustreerde ensiklopedie van Suid-Afrika*, Sentrale Nuusagentskap (Edms.) Bpk. Johannesburg, 1981
* Die Wes-Kaap se skoolinligtingsdiens Geargiveer 16 April 2009 op Wayback Machine
***WordWorld*** is 'n Amerikaanse-Brits-Kanadese-Indiese-Iers CGI-animasie-televisiereeks wat op PBS Kids, CBeebies, TVOKids, Star Utsav, en TG4 debuteer het en geskep is deur Don Moody, Jacqueline Moody, Peter Schneider en Gary Friedman, gebaseer op die boeke met dieselfde houtraaisels. WordWorld is vervaardig deur Taffy Entertainment, Mike Young Productions, HOT Animation, HIT Entertainment, Nelvana Limited, Chilco Productions, Bardel Entertainment, Mercury Filmworks, EKA Productions, DQ Entertainment, Crest Animation Studios, en Telegael Teoranta. Die reeks se première was op 8 September 2007 en het op 29 Januarie 2011 geëindig na 45 episodes en 3 seisoene.

Uitgangspunt
------------

As deel van *ABC Monsters* toon die reeks die avonture van 'n groep diere waarvan die liggame lyk soos die naam van hul spesie, byvoorbeeld: 'Dog' het 'n 'D' vir sy kop en 'n 'O' 'G' vir sy liggaam. Die meeste voorwerpe en plekke word ook uit woorde gemaak, waaronder 'Barn', 'Log', 'Drum', 'House', 'Jungle', 'Sub', 'Boots' en 'Pie'. Soms kom 'n "S" by 'n woord, en die voorwerp begin vermeerder, 'n voorbeeld sluit "Pies, Pies, Pies" in, en die hond probeer die vark vertel van meervoud 's'. Vark wat dink dat daar geen 'S' in 'Pie' is nie, probeer om daarvan ontslae te raak totdat dit bots met die woord 'Lepel' en lepels begin vermeerder. Ander voorwerpe, insluitend wolke, water van 'n afstand af en diverse voorwerpe, soos koeverte en emmers, word nie met letters gemaak nie.

Rolverdeling
------------

* H.D. Quinn as die verteller, hond, vlieg, eend en mier
* Lenore Zann as kangaroe, uil en tier
* George Bailey as gogga, aap en vark
* Daryl Ekroth as padda, monster en jakkals
* Mirm Krigel as beer en olifant
* Veronica Taylor as skaap, koei, kat en voël
* Marc Thompson as robot, by, haai en skilpad
* Meredith Zeitlin as 'n vis en walvis
Die **Frans-Nederlandse Oorlog** (1672–1678) was 'n oorlog tussen die Koninkryk van Frankryk, die Bisdom van Münster, die Bisdom van Keulen en Engeland teen die Nederlandse Republiek. Die Heilige Romeinse Ryk en Spanje het later by Nederland aangesluit om 'n viervoudige alliansie te vorm. Die oorlog is beëindig met die Verdrag van Nijmegen (1678). Die verdrag het Frankryk beheer van die Franche-Comté gegee wat te vore aan Spanje behoort het.

Frankryk het 'n koalisie gelei wat die Bisdom van Münster, die Bisdom van Keulen en Engeland ingesluit het. Die koalisie het deur die Verdrag van Dover, 'n geheime verdrag wat in 1670 tussen Karel II van Engeland en Lodewyk XIV van Frankryk gesluit is, ontstaan. Lodewyk XIV was vies oor die Nederlanders se weiering om saam te werk ter vernietiging en verdeling van die Spaanse Nederlande. Aangesien die Nederlandse weermag sedert 1648 verwaarloos is, het die Franse geen probleme ondervind nadat hulle onverwags by die fort van Maastricht verbygemarsjeer en Utrecht oorgeneem het nie. Daar word aangeneem dat Prins Willem III van Oranje die leidende Nederlandse politikus Johan de Witt afgeset en vermoor het en as stadhouer verklaar is. Aangesien die Franse die belangrikste stede in Nederland aan die Engelse belowe het, was hulle nie te gretig om dié in te neem nie en het hulle probeer om sestien miljoen gulde van die Nederlanders te kry vir 'n aparte vrede. Die buitensporige eis het die Nederlandse weerstand verstewig en onderhandelinge het die Republiek tyd gegee om die platteland te oorstroom deur opsetlike vloede, wat die Franse opmars gestuit het. Die biskop van Münster het Groningen probeer beleër, maar was onsuksesvol. 'n Poging is aangewend om die Republiek van die see af in te val maar dit is gefnuik deur admiraal Michiel de Ruyter in vier strategiese oorwinnings teen die gekombineerde Engels-Franse vloot (die gebeure staan algemeen bekend as die Derde Engels-Nederlandse Oorlog). Engeland het toe in 1674 kragtens die Vrede van Westminster uit die oorlog getree.

Bondgenote het intussen by Nederland aangesluit, naamlik die Keurvors van Brandenburg, die Keiser van die Heilige Romeinse Ryk en Karel II van Spanje. Frankryk se Lodewyk XIV moes ondanks die suksesvolle beleëring van Maastricht in 1673 sy planne om die Nederlanders te verslaan, laat vaar en terugkeer na 'n oorlog aan die Franse grense. Teen 1678 het hy daarin geslaag om sy opponente se koalisie op te breek en het hy aansienlike grondgebied gewen in die bepalings van die Verdrag van Nijmegen. Frankryk het naamlik die Franche-Comté en verskeie gebiede in die Suidelike Nederlande van Spanje bekom. Die Nederlanders het nogtans daarin geslaag om die ambisies van twee van die belangrikste koningshuise van die tyd: die Stuarts en die Bourbons, in die wiele te ry.

Die oorlog dui die begin van die nimmereindigende wedywering tussen die twee magtigste mans in Europa aan. Willem III (wat later ook die troon van Engeland sou oorwin) en Lodewyk XIV en hulle onderskeie leërs sou mekaar in die daaropvolgende jare in 'n lang reeks oorloë teëstaan.
Die Franse deel van Baskeland 
**Frans-Baskeland** (Frans: *Pays Basque Français*; Baskies: *Iparralde*, letterlik: Noordekant) is die deel van Baskeland wat in Frankryk lê. Die maak deel uit van die département Pyrénées-Atlantiques. 'n Ander benaming vir die gebied is **Noord-Baskeland**. Sedert 1 Januarie 2017 vorm dit die Baskiese Munisipale Gemeenskap (Frans: *Communauté d'Agglomeration du Pays Basque*), onder voorsitterskap van Jean-René Etchegaray.

Die Baskiese Munisipale Gemeenskap sluit drie historiese Franse provinsies in die noord-ooste van tradisionele Baskeland in: Neder-Navarra (Frans: *Basse-Navarre*) - wat tot 1789 nominaal bekend gestaan het as die Koninkryk van Navarre, Labourd, en Soule. Die geskatte 309,723 inwoners van die Baskiese Munisipale Gemeenskap is versprei in 158 munisipaliteite.

Indeling
--------

Frans-Baskeland bestaan uit die volgende provinsies:

* Labourd (Baskies: Lapurdi), hoofstad: Bayonne
* Neder-Navarra (Baskies: Nafarroa beherea; Frans: Basse-Navarre), hoofstad: Saint-Jean-Pied-de-Port
* Soule (Baskies: Zuberoa), hoofstad: Mauléon-Licharre

Die indeling is nie amptelik nie: Frans-Baskeland beslaan die arrondissemente Bayonne (geheel) en Oloron-Sainte-Marie (die kantons Mauléon-Licharre en Tardets-Sorholus). Die indeling word egter algemeen gebruik deur die inwoners self.

Geskiedenis
-----------

Die gebied het aanvanklik deel uitgemaak van die koninkryk van die Navarrese koning Sancho die Grote. Na sy dood het die ryk egter ineengestort. Die provinsies Labourd en Soule het deel geword van Aquitaine, en saam met die res van hierdie hertogdom in 1154 Engelse besittings geword. Die Engelse bewind oor hierdie gebiede het geduur tot 1451, waarna dit in Franse hande oorgegaan het. Neder-Navarra, wat geleë is tussen Labourd en Soule, was oorspronklik deel van die ou koninkryk Navarra. Die grootste deel van hierdie ou koninkryk is nou geleë in Spanje, en vorm die provinsie en streek Navarra. Voor die verdeling van Navarra (1521) is daar na Neder-Navarra verwys as die "'merindad' Over-de-Passen". Neder-Navarra was van 1589 tot 1620 deel van 'n persoonlike unie met Frankryk, waarna dit formeel met Frankryk verenig is.   

In 1790 is al die ou Franse provinsies afgeskaf, en die drie Noord-Baskiese provinsies is saamgevoeg met die Béarn om die departement van Basses-Pyrénées (later herdoop tot Pyrénées-Atlantiques) te vorm.

Taal
----

Behalwe vir Frans, die amptelike taal, word Baskies gepraat, met uitsluiting van 'n smal strook in die noorde. Baskies word ook gepraat in 'n klein aangrensende deel van Béarn (rondom die dorpie Esquiule). Verder word daar in 'n klein deel van Frans-Baskeland Gaskons ('n dialek van Oksitaans) gepraat.  

Die Baskiese dialek van Soule, genaamd Souletyns, wyk sterk af van die standaardtaal.

Anders as in Spanje word Baskies, soortgelyk aan ander streekstale in Frankryk, nie erken nie. Daar is egter wel 'n aantal Baskies- en tweetalige laer en hoërskole. Ook is die rigtingwysers steeds dikwels tweetalig.

Sien ook
--------

* Baskeland
Die Mercury-Atlas 2 lansering.
**Mercury-Atlas 2** (**MA-2**) was 'n onbemande toetsvlug wat deel was van die Mercury-program en die Atlas LV-3B vuurpyl gebruik het vir die sending. Die ruimtetuig is op 21 Februarie 1961 vanaf Kaap Canaveral, Florida gelanseer. 

Die doelwit van die vlug was om die Mercurykapsule te toets wanneer dit die atmosfeer binnedring onder temperatuurkritiese- aborteerkondisies. Die vervaardiger, Convair, het belowe dat hulle Atlas-vuurpyle voortaan dikker bedekking sal hê, tog was missiel 67D die laaste van die dun bedekking vuurpyle en moes dus aangepas word vir die Mercury sending. Hulle het 'n vlekvrye staalband om die vuurpyl geplaas tussen stasies 502 en 510, daar was ook 'n dun laag asbes tussen die vlekvrye staal en die romp van die vuurpyl geplaas. Dit was gedoen om soortgelyke voorvalle te verhoed wat met die Mercury-Atlas 1-vlug ondervind is. Die vuurpyl se baan is ook aangepas en was ietwat platter as dié van Mercury-Atlas 1; dit het die aërodinamiese kragte wat op die vuurpyl inwerk verminder.

Die vuurpyl is op 'n helder, sonskyndag in Februarie gelanseer, in teenstelling met die lansering van Mercury-Atlas 1. Almal het gespanne gewag vir die vuurpyl om die kritiese Maks Q sone verby te steek. Toe dit gebeur, was daar groot blydskap in die beheerkamer. Mercury-Atlas 2 het sy sub-orbitale vlug suksesvol voltooi gedurende 'n vlug wat 17 minute en 56 sekondes geduur het. Dit het 'n hoogte van 183 km bereik en 'n snelheid van 21 287 km/h behaal. Al die sending doelwitte was bereik. Die enigste probleem ondervind was met brandstof beweging in die tenks. Die kapsule was geberg 2305 km vanaf die lanseerplatform. Die grootste versnelling wat bereik is, was 15.9 *g* (156 m/s²) en die massa van die kapsule was 1 154 kg.

Mercurykapsule met reeks nommer #6 en Atlas #67-D is gebruik vir die Mercury-Atlas 2-sending. Die kapsule word tans vertoon in die *Houston Museum vir Natuur Wetenskap* in Houston.
Lars Fredrik Svanberg

mens| Geslag | ManlikWysig |
| Land van burgerskap | SwedeWysig |
| Gegewe naam | LarsWysig |
| Familie naam | SvanbergWysig |
| Geboortedatum | 13 Mei 1805Wysig |
| Geboorteplek | Adolf Fredriks parishWysig |
| Sterfdatum | 16 Julie 1878Wysig |
| Sterfplek | Uppsala Cathedral AssemblyWysig |
| Plek begrawe | Uppsala old cemeteryWysig |
| Vader | Jöns SvanbergWysig |
| Broer of suster | Adolf Ferdinand SvanbergWysig |
| Beroep | chemikusWysig |
| Werkgewer | Universiteit van UppsalaWysig |
| Politieke amp | rektorWysig |
| Lid van | Royal Swedish Academy of SciencesWysig |
| Alma mater | Universiteit van UppsalaWysig |
| Doktorale adviseur | Jöns Jacob BerzeliusWysig |
| Doktorale student | Lars Fredrik NilsonWysig |
| Student van | Jöns Jacob BerzeliusWysig |

**Lars Fredrik Svanberg** (13 Mei 1805 – 16 Julie 1878) was 'n Sweedse chemikus en mineraloog.

Lewe
----

Hy is op 13 Mei 1805 in Stockholm, Swede, gebore as die seun van Jöns Svanberg. Hy was twee keer getroud. In 1836 is hy getroud met Augusta Roth en in 1859 met Baroness Frederica Augusta Stiernstedt. Hy sterf op 16 Julie 1878 in Uppsala, Swede.

Loopbaan
--------

Hy was 'n student van Jöns Jacob Berzelius. Van 1853 tot 1874 was hy professor in chemie aan die Universiteit van Uppsala. In 1839 word hy lid van die Royal Swedish Academy of Sciences. Hy het ook 'n militêre loopbaan gehad, en is aangestel as onder-luitenant in die Sweedse vloot se meganiese korps. Sy pligte was die gehaltebeheer van kanonne en yster wat vir die Sweedse Vloot geproduseer was.

Erkenning
---------

Die mineraal svalbergiet is na hom vernoem.
Kenteken by Bosch se Hoofkantoor
**Robert Bosch GmbH** is 'n gediversifiseerde tegnologiemaatskappy wat in 1886 deur Robert Bosch tot stand gebring is in Stuttgart, Duitsland.

Robert Bosch GmbH is die wêreld se grootste verskaffer van voertuigonderdele en het besigheidsverhoudings met bykans alle motorvervaardigers ter wêreld. Bosch se hoofkantoor is in Gerlingen naby Stuttgart geleë. Franz Fehrenbach is op 1 Julie 2003 as voorsitter aangestel. 

Die Bosch-groep bestaan uit meer as 275 filiaalmaatskappye.

Statistiek
----------

Die Bosch-groep wat bedrywig is op die gebied van motorvoertuig- en nywerheidstegnologie, verbruikersgoedere en boutegnologie het in die 2006-boekjaar verkope van € 43.7 miljard aangeteken.

Die maatskappy se hoofmededingers in die mark vir motorvoertuigonderdele is: Delphi Corporation, Visteon, DENSO Corporation en Continental AG.

In 2004 was Robert Bosch GmbH 17de op die lys van maatskappye waaraan die meeste patente toegeken is met 'n totaal van 907 patente. In 2003 was hulle in die 20ste plek met 758 patente en in 2002 was hulle 23ste met 683 patente.
Die **Mercedes-Benz W15** is 'n motor wat van 1931 tot 1936 deur Mercedes-Benz vervaardig is. Dit word vandag beskou as 'n mediumgrootte gesinsmotor. Dit het die onderstel-benaming W15 gekry en is verkoop as die **Typ 170** in vierdeur "Limousine" (sedan) en Cabriolet-vorms.

Die Typ 170 het in Oktober 1931 sy debuut by die Parys-motorskou gemaak, waar dit beskou is as die belangrikste nuwe model wat daardie jaar bekendgestel is. Dit was ook die belangrikste skepping van Hans Nibel, die vervaardiger se hoëprofiel tegniese direkteur wat aan die begin van 1929 die pos by Ferdinand Porsche oorgeneem het.Alhoewel die Typ 170 in 1936 gestaak is na die bekendstelling van sy opvolger, die W136 170, is 'n paar transaksies steeds vroeg in 1937 afgehandel.

'n Kleiner Mercedes-Benz
------------------------

Terwyl die ekonomie steeds gesteier het ná die skokke wat die Wallstraattragedie, het Hans Nibel, die tegniese direkteur van die vervaardiger, die 170 as 'n kompakte liggewigmotor bedink. Mercedes-Benz het destyds bekend geword as 'n vervaardiger van groot duur motors wat geneig was om met elke opgradering groter en minder bekostigbaar te word: die 170 van 1931 was 'n bewuste strategie om die reeks af te brei, 'n patroon wat herhaal sou word met die 190 in 1982 en die A-klas in 1997.

Onderstel
---------

Die 170 was die eerste Mercedes met onafhanklike vering. Aan die voorkant was daar geen volle breedte-as nie, en die wiele is aan twee dwarsbladvere opgehang. Agter was daar twee halwe swaai-asse. Die veringuitleg, wat die ongeveerde massa tot 'n minimum beperk het en 'n hoë vlak van stabiliteit verseker het, is vervolgens oor die hele Mercedes-Benzreeks aangebring, wat die motors 'n kwaliteit van gemak en veiligheid gee wat mededingers se destyds algemeen-gebruikte lewendige aste nie kon ewenaar nie.

Die remme, wat via oliedruk beheer is, het op al vier die wiele gewerk. Die stuurwiel-aansitterslot was 'n diefweerder wat as 'n standaardfunksie ingebou is. 

Alhoewel beide die innoverende vering en die kompakte onderstel in 1931 as 'n waagstuk beskou is, het hul betroubaarheid en gehalte weerspieël in die feit dat hulle onveranderd behou is gedurende die hele produksielewe van die motor.

Die motor was aangedryf deur 'n inlynsessilinder 1 692 cc enjin met maksimumdrywing van 23,5 kW teen 3 200 opm. Die enjin beskik oor sentrale smering en 'n watergebaseerde verkoelingstelsel vir die enjin het 'n pomp sowel as 'n termostaat gebruik. Krag is na die agterwiele oorgedra via 'n viergang-handratkas, waarop die hoogste rat 'n vorm van oordrywing was. Derde rat het die 1:1-verhouding gebruik wat gewoonlik deur 'n toprat gebruik was, en daar was 'n vierde rat met 'n verhouding van 1:0,73. Brandstofekonomie is aangedui as 11 L/100 km, en topspoed van 90 km/h (56 mpu) wat 'n mededingende vlak van prestasie in die passasiersmotormark van daardie tyd verteenwoordig het. 

Die 170 is tot 1936 aangebied toe dit vervang is deur die viersilinder 170V. Dit bied ook 'n groot deel van die onderstel-argitektuur vir kragtiger daaropvolgende modelle soos die 200-model van 1933 en sy opvolgers.
Larry King in 2010.
**Larry King** (gebore **Lawrence Harvey Zeiger**; 19 November 1933 - 23 Januarie 2021) was 'n Amerikaanse televisie-gasheer, radio-gasheer en betaalde woordvoerder, wie se werk erkenning ontvang met toekennings waaronder twee Peabodys, 'n Emmy-toekenning en 10 CabelACE-toekennings.

King was van Joodse afkoms. Hy het begin as 'n plaaslike Florida-joernalis en radio-onderhoudvoerder in die 1950's en 1960's, en het bekendheid verwerf en begin in 1978 as gasheer van *The Larry King Show*, 'n landwye inbel-radioprogram wat die hele nag deur die Mutual Broadcasting System uitgesaai was. Van 1985 tot 2010 was hy die gasheer van die televisieprogram *Larry King Live* in CNN. Van 2012 tot 2020 was hy gasheer vir *Larry King Now* wat in Hulu, OraTV en RT America uitgesaai is. Hy het aangehou om gasheer te wees vir *Politicking with Larry King*, 'n weeklikse politieke geselsprogram wat weekliks op dieselfde twee kanale uitgesaai is vanaf 2013 tot en met sy dood in 2021. King het gedurende sy lewe vele toekennings ontvang, waaronder verskeie Cable ACE-toekennings, Peabody-toekennings en ander lewenslangebydrae toekennings.
Alan Shepard aan boord die Freedom 7
**Mercury-Redstone 3**, ook bekend as ***Freedom 7***, was die eerste Amerikaanse bemande ruimtevaart. Dit ruimtetuig is op 5 Mei 1961 gelanseer met Alan Shepard as die enigste bemanningslid. Die Mercury-program se doelwit was om 'n ruimtevaarder in 'n wentelbaan om die aarde te plaas en hom veilig terug te bring. Shepard se vlug was 'n 15-minute sub-orbitale vlug met die hoofdoelwit om te bewys dat hy die swaartekrag van lansering en binnedring van die atmosfeer kan weerstaan.

Shepard het sy tuig die *Freedom 7* genoem en 'n presedent geskep vir die ander ses Mercury-ruimtemanne wat hulle ruimtetuie ook name gegee het. Die nommer 7 was ingesluit in al die bemande Mercury-ruimtetuie in erkenning aan die Mercury Sewe as die eerste groep ruimtevaarders. Sy ruimtetuig het 'n hoogte van 187.5 km bereik en 'n direkte afstand oor aarde van 487.3 km afgelê. Dit was die vierde vlug wat met 'n Mercury-Redstone-vuurpyl  van Kaap Canaveral in Florida gelanseer is.

Gedurende die vaart kon Shepard die aarde sien en het die kapsule se posisiebeheerstelsel getoets. Hy het ook die kapsule omgekeer sodat die stompkant met die hitteskild vorentoe wys sodat hy gereed is wanneer hy weer die aarde se atmosfeer binnedring. Hy het ook die truvuurpyle getoets, dit sou later deur ander ruimtetuie gebruik word om uit 'n wentelbaan te beweeg en weer die atmosfeer binne te dring. Sy kapsule het nie oor genoegsame snelheid beskik om in 'n wentelbaan te bly nie. Nadat hy die atmosfeer binnegedring het, het sy kapsule met behulp van 'n valskerm veilig in die Atlantiese Oseaan naby die Bahamas geland. Hy en die kapsule is deur 'n helikopter uit die water gelig en na die Amerikaanse vliegdekskip, USS *Lake Champlain* oorgeplaas.

Tegnies was die sending 'n sukses maar is oorskadu weens die feit dat die Sowjetunie reeds drie weke tevore vir Joeri Gagarin in 'n wentelbaan om die aarde geplaas het met Vostok 1. Die sending was kontroversieel omrede een van die regulasies van die *World Air Sports Federation* oorskry is. Die regulasie bepaal dat 'n vlieënier in sy kapsule moet bly, Gagarin het 'n uitskietfasiliteit gebruik en volgens die Federasie word 'n vaart as onvoltooid gesien indien die bemanning dit verlaat tydens die vlug.

Op 5 Mei 2017 is die die eerste *Nasionale Ruimtemandag* in Amerika gehou ter ere aan hulle eerste bemande ruimtevlug.

Nota
----

1. ↑  Die vorige drie Mercury-Redstone ruimtevlugte was onbemande vlugte: Mercury-Redstone 1A, Mercury-Redstone 2 (met sjimpansees aan boord), en Mercury-Redstone BD, 'n onbemande vlug met 'n "boilerplate" (nie-produksie) Mercurykapsule.

| * l
* b
* w
Mercury-projek |
| --- |
| Beman | 
* Sub-orbitaal: Freedom 7
* Liberty Bell 7
* Aardbaan: Friendship 7
* Aurora 7
* Sigma 7
* Faith 7
* Gekanselleer: Freedom 7 II

 | Mercury program-kapsuleMercury program-kapsule |
| Onbeman | 
* Little Joe 1
* Big Joe 1
* LJ-6
* LJ-1A
* LJ-2
* LJ-1B
* MA-1
* Little Joe 5
* MR-1
* MR-1A
* MR-2
* MA-2
* LJ-5A
* MR-BD
* MA-3
* LJ-5B
* MA-4
* MS-1
* MA-5

 |